ፕሬዚዳንት ትራምፕ የኩባና አሜሪካ ግንኙነት እንዲሻከር እያደረጉ መሆኑ ተገለጸ
ፕሬዚዳንት ዶናልድ ትራምፕ የኩባና አሜሪካ ግንኙነት እንዲሻክር የሚያደርጉ ፖሊሲዎችን በመከተል ላይ  እንደሚገኙ ተመለከተ ።    ለረጅም አመታት ሻክሮ የቆየው የአሜሪካና የኩባ ግንኙነት በባራክ ኦባማ ዘመን ወደ አዲስ ምዕራፍ እየተሸጋጋረ የመጣ  ሲሆን ፕሬዝዳንት ትራምፕ በአገራቱ መካከል ያለውን ግንኙነት መልሶ  እንዲሻክር የጎላ ሚና እየተጫወቱ ይገኛል ተብሏል ።     ትራምፕ በሀገራቱ መካከል ያለው ግንኙነት ላይ የሚደርጉት የፖሊሲ ለውጥ በቱሪዝም ዘርፍ ላይ የሚያደርሰው ጫና  ከፍተኛ ይሆናልም እየተባለ ነው፡፡ለዘመናት ተኳርፈው ነበር የኖሩት፤ አሜሪካና ደሴቷ ሀገር ኩባ ባራክ ኦባማ ፕሬዘዳንት ሆነው አሜሪካን ባስተዳደሩበት የስልጣን ዘመናቸው እርቅ እናውርድ ሲሉ ከኩባው አቻቸው ራኡል ካስትሮ ጋር ያዳረጉት ስምምነት የሁለቱን ሀገራት የዘመናት ቁርሾ ያስወገደና አዲስ የወዳጅነት ምእራፍን የከፈተ ነበር፡፡በባራክ ኦባማ ውሳኔ ተግባራዊ የተደረጉ በርካታ ሀገራዊ ፖሊሲዎችን ወደ ነበሩበት ሲመልሱ አሊያም በራሳቸው አዲስ ውሳኔ ለመተካት  ፕሬዚዳንት ዶናልድ ትራምፕ ጥረት  ሲያደርጉ ታይተዋል ።በባራክ ኦባማ የፕሬዘዳንትነት ዘመን አሜሪካ ኩባን በተመለከተ አድሳው የነበረው ፖሊሲዋን ዳግም ወደነበረበት ሊመልሱት እንደሆነ ከኋይ ሃውስ  እየወጡ ያሉ መረጃዎች ይጠቁማሉ ።የትራምፕ የፖሊሲ ለውጥ ውሳኔ በሀገራቱ መካከል በሚኖረው የንግድ ግንኙነት ላይ እምብዛም ተጽዕኖ አይኖረውም ቢባልም ከቅርብ ጊዜያት ወዲህ በከፍተኛ ሁኔታ እያደገ ያለውን የሀገራቱን የቱሪዝም ግንኙነት ግን የሚያቀጭጨው እንደሆነ ነው የተነገረው፡፡በተያዘው ዓመት የመጀመሪያ አምስት ወራት ብቻ ከ300 ሺ በላይ አሜሪካውያን ኩባን ጎብኝተዋል፡፡ከኋይት ሀውስ የወጡት መረጃዎች እንደሚያሳዩት የፖሊሲ ለውጡ አሜሪካ ከኩባ የጦር ኃይልና የደህንነት ተቋማት ጋር ያላትን የንግድ ግንኙነት ሙሉ በሙሉ እንድታቆም የሚያደርግ ይሆናል፡፡ይህ የሚሆንበት ምክንያት በኩባ የሚደረጉ ትላልቅ የንግድ እንቅስቃሴዎችን የሚዘውሩት ተቋማት ባለቤትነታቸው በኩባ የጦር ኃይል የተያዙ በመሆናቸው ነው ተብሏል፡፡ይሁን እንጂ በፕሬዘዳንት ኦባማ ዘመነ መንግስት አሜሪካና ኩባ በግንኙነታቸውም መካከል የሰላም አየር እንዲነፍስ ከስምምነት የደረሱባቸው ጉዳዮች ሁሉ በፕሬዘዳንት ትራምፕ የፖሊሲ ለውጥ ሙሉ በሙሉ ወደ ነበሩበት የሚመለሱ አይደሉም ።የአሜሪካ ኢምባሲ በኩባ ሀቫና በሩን ክፍት አድርጎ መሥራቱን የሚቀጥል ሲሆን በኩባ ለሚደረጉ ግብይቶችም የአሜሪካን ዶላር ጥቅም ላይ መዋሉን የሚቀጥል ይሆናል፡፡አሜሪካ ከኩባ ጋር ያላትን ግንኙነት በሀገሪቱ ባለው የዴሞክራሲዊ ሥርዓት እድገት፤ ማለትም እንደ ነጸ ምርጫ ማካሄድና የፖለቲካ እስረኞችን መልቀቅ ጋር መሰረት አድርገው የፖሊሲ ለውጡን ማድረጋቸውን የዘገቡት ዩሮ ኒውስና ፍራንስ 24 ናቸው፡፡